b"\n_START_ARTICLE_\nManuel Santos\n_START_PARAGRAPH_\nManuel Santos (28. huhtikuuta 1925 Santiago, Chile \xe2\x80\x93 22. hein\xc3\xa4kuuta 2000 Tukholma, Ruotsi) oli chilel\xc3\xa4inen l\xc3\xa4\xc3\xa4k\xc3\xa4ri. H\xc3\xa4n toimi presidentti Salvador Allenden henkil\xc3\xa4\xc3\xa4k\xc3\xa4rin\xc3\xa4 ja eli viimeiset runsaat 20 vuottaan Ruotsissa pakolaisena. H\xc3\xa4nen sis\xc3\xa4tautialan tutkimuksiaan on julkaistu huomattavimmissa l\xc3\xa4\xc3\xa4ketieteen alan julkaisuissa._NEWLINE_Santos p\xc3\xa4\xc3\xa4si ylioppilaaksi Barras Aranan sis\xc3\xa4oppilaitoksesta vuonna 1943. H\xc3\xa4n valmistui kirurgiksi Santiagon yliopistosta vuonna 1951 ja t\xc3\xa4ydensi opintojaan Yhdysvalloissa. H\xc3\xa4n tuki julkista terveydenhuoltoa ja toimi Salvador Allenden sihteerin\xc3\xa4 t\xc3\xa4m\xc3\xa4n uudistaessa l\xc3\xa4\xc3\xa4k\xc3\xa4rikoulutusta Santiagon yliopistossa. Sittemmin h\xc3\xa4n kuului Allenden henkil\xc3\xa4\xc3\xa4k\xc3\xa4rien ryhm\xc3\xa4\xc3\xa4n, vastasi Pohjois-Chilen kirurgisesta toiminnasta ja ty\xc3\xb6skenteli Antofagastan sairaalan ylil\xc3\xa4\xc3\xa4k\xc3\xa4rin\xc3\xa4. H\xc3\xa4net hyv\xc3\xa4ksyttiin Yhdysvaltain merkitt\xc3\xa4vimp\xc3\xa4\xc3\xa4n kirurgij\xc3\xa4rjest\xc3\xb6\xc3\xb6n American Fellowship of Surgeons'iin. Allende tarjosi Santosille terveysministerin salkkua, mutta h\xc3\xa4n kielt\xc3\xa4ytyi asettaen potilas- ja tutkimusty\xc3\xb6ns\xc3\xa4 etusijalle. Opetusty\xc3\xb6st\xc3\xa4 saamiaan rahoja h\xc3\xa4n lahjoitti varattomien opiskelijoiden koulutukseen._NEWLINE_Vuoden 1973 sotilasvallankaappauksen j\xc3\xa4lkeen Santos menetti l\xc3\xa4\xc3\xa4k\xc3\xa4rinoikeutensa ja joutui useita kertoja vankilaan. H\xc3\xa4n p\xc3\xa4\xc3\xa4si vuonna 1976 pakolaisena Ruotsiin, jossa h\xc3\xa4n sittemmin ty\xc3\xb6skenteli l\xc3\xa4\xc3\xa4k\xc3\xa4rin\xc3\xa4 Tukholman Karoliinisessa sairaalassa ja Kiirunan sairaalan johtavana kirurgina. Viimeiset vuodet h\xc3\xa4n eli yhdess\xc3\xa4 suomenruotsalaisen Dorita Finnellin kanssa."